หุ้นยุโรปปิดลบ หลังชาวกรีซเมินแผนรัดเข็มขัด
ตลาดหุ้นยุโรปปิดร่วงลงเมื่อคืนนี้ (6 ก.ค.) หลังจากผลประชามติระบุว่า ชาวกรีซเลือกโหวต 'No' ซึ่งเป็นการปฏิเสธเงื่อนไขของเจ้าหนี้ที่กำหนดให้รัฐบาลกรีซรัดเข็มขัดเพื่อแลกกับความช่วยเหลือด้านการเงิน โดยความเคลื่อนไหวดังกล่าวส่งผลให้เกิดความกังวลว่า กรีซอาจจะต้องออกจากการเป็นสมาชิกยูโรโซน
7 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.2% ปิดวานนี้ (6 ก.ค.) ที่ 378.68 จุด, ดัชนี CAC-40 ตลาดหุ้นฝรั่งเศสปิดที่ 4,711.54 จุด ลดลง 96.68 จุด หรือ -2.01%, ดัชนี DAX ตลาดหุ้นเยอรมันปิดที่ 10,890.63 จุด ร่วงลง 167.76 จุด หรือ -1.52% และชนี FTSE 100 ตลาดหุ้นลอนดอนปิดที่ 6,535.68 จุด ลดลง 50.10 จุด หรือ -0.76%
การโหวต ‘No’ ของชาวกรีซส่งผลให้นักลงทุนยังคงวิตกกังวลเกี่ยวกับอนาคตของกรีซในยูโรโซน เนื่องจากการคัดค้านมาตรการรัดเข็มขัดของเจ้าหนี้ส่งผลให้กรีซมีความเสี่ยงที่จะไม่ได้รับความช่วยเหลือทางการเงิน ซึ่งอาจทำให้กรีซประสบภาวะล้มละลาย และต้องออกจากยูโรโซน
อย่างไรก็ตาม ตลาดได้รับแรงหนุนในระหว่างวันจากข่าวที่ว่า นายอเล็กซิส ซิปราส นายกรัฐมนตรีกรีซ ประกาศแต่งตั้งนายยูคลิด ซาคาโลตอส ให้ดำรงตำแหน่งคลังคนใหม่ของกรีซ แทนนายยานิส วารูฟาคิส ซึ่งได้ประกาศลาออกจากตำแหน่งเมื่อช่วงเช้าวานนี้ โดยการแต่งตั้งนายซาคาโลตอสทำให้หลายฝ่ายมองว่าจะช่วยให้การเจรจากับเจ้าหนี้เป็นไปอย่างราบรื่น
ตลาดจับตาดูนายกรัฐมนตรีซิปราสของกรีซซึ่งจะยื่นข้อเสนอใหม่ของรัฐบาลกรีซเข้าสู่ที่ประชุมสุดยอดสหภาพยุโรป (EU) ในวันนี้ ที่กรุงบรัสเซลส์ หลังจากที่นายซิปราสได้เจรจาทางโทรศัพท์กับนางอังเกลา แมร์เคิล นายกรัฐมนตรีเยอรมนี เมื่อวานนี้
กรีซมีกำหนดที่จะต้องชำระหนี้แก่ธนาคารกลางยุโรป (ECB) อีก 3.5 พันล้านยูโร หรือ 3.9 พันล้านดอลลาร์ในวันที่ 20 ก.ค.นี้ ซึ่งสื่อต่างประเทศมองว่า หากกรีซผิดนัดชำระหนี้ครั้งนี้ ก็อาจทำให้ ECB ยกเลิกการจัดสรรวงเงินช่วยเหลือฉุกเฉิน หรือ Emergency Liquidity Assistance (ELA) แก่ภาคธนาคารของกรีซ
ขณะที่หุ้นโรลส์-รอยซ์ โฮลดิงส์ ร่วงลง 6.3% หลังจากบริษัทปรับลดคาดการณ์ผลประกอบการในปีนี้ และระงับแผนการซื้อคืนหุ้น